Document ID: 32006D0198

ΑΠΌΦΑΣΗ ΤΗΣ ΕΠΙΤΡΟΠΉΣ
της 2ας Φεβρουαρίου 2006
για έγκριση, εξ ονόματος της Ευρωπαϊκής Κοινότητας, των τροποποιήσεων στα παραρτήματα της συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής σχετικά με τα υγειονομικά μέτρα για την προστασία της δημόσιας υγείας και της υγείας των ζώων στο εμπόριο ζώντων ζώων και ζωικών προϊόντων
[κοινοποιηθείσα υπό τον αριθμό Ε(2006) 81]
(Κείμενο που παρουσιάζει ενδιαφέρον για τον ΕΟΧ)
(2006/198/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 98/258/ΕΚ του Συμβουλίου, της 16ης Μαρτίου 1998, για τη σύναψη της συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής περί υγειονομικών μέτρων προστασίας της δημόσιας υγείας και της υγείας των ζώων που εφαρμόζονται στο εμπόριο ζώντων ζώων και ζωικών προϊόντων (1), και ιδίως το άρθρο 4 παράγραφος 3,
Εκτιμώντας τα ακόλουθα:
(1)
Η μεικτή διαχειριστική επιτροπή της συμφωνίας («η επιτροπή»), κατά τη συνεδρίασή της στις 27 Οκτωβρίου 2005, εξέδωσε σύσταση σχετικά με τον καθορισμό της ισοδυναμίας για τα αλιευτικά προϊόντα. Ως αποτέλεσμα της σύστασης αυτής, κρίνεται σκόπιμη η τροποποίηση του παραρτήματος V της συμφωνίας.
(2)
Η τροποποίηση αυτή θα πρέπει να εγκριθεί εξ ονόματος της Κοινότητας.
(3)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Σύμφωνα με τις συστάσεις της μεικτής διαχειριστικής επιτροπής που δημιουργήθηκε με βάση το άρθρο 14 της συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής σχετικά με τα υγειονομικά μέτρα για την προστασία της δημόσιας υγείας και της υγείας των ζώων στο εμπόριο ζώντων ζώων και ζωικών προϊόντων, οι τροποποιήσεις του παραρτήματος V της εν λόγω συμφωνίας εγκρίνονται με την παρούσα, εξ ονόματος της Ευρωπαϊκής Κοινότητας. Το κείμενο της συμφωνίας υπό μορφή ανταλλαγής επιστολών, συμπεριλαμβανομένων των τροποποιήσεων του παραρτήματος V της συμφωνίας, επισυνάπτεται στην παρούσα απόφαση.
Άρθρο 2
Ο γενικός διευθυντής Υγείας και Προστασίας των Καταναλωτών εξουσιοδοτείται με την παρούσα απόφαση να υπογράψει τη συμφωνία υπό μορφή ανταλλαγής επιστολών προκειμένου να δεσμεύσει την Κοινότητα.
Άρθρο 3
Η παρούσα απόφαση εφαρμόζεται από την πρώτη ημέρα του μήνα που ακολουθεί το μήνα κατά τον οποίο οι Ηνωμένες Πολιτείες τη Αμερικής ενημερώνουν εγγράφως την Επιτροπή ότι έχουν ολοκληρωθεί οι εσωτερικές τους διαδικασίες για την έγκριση των τροποποιήσεων που αναφέρονται στο άρθρο 1.
Βρυξέλλες, 2 Φεβρουαρίου 2006.

Labels: 17
0
6
18
15